En 31-årig mand fra Brovst-området kan prise sig selv lykkelig, efter han overlevede et uheld på Møllebakken nær rute 11 vest for Brovst. Det oplyser vagtchef ved Nordjyllands Politi Per Jørgensen. Manden kørte mandag aften på Møllebakken med høj hastighed, da han ved 22-tiden skrider ud i rabatten, mister herredømmet over bilen og flyver over 200 meter gennem luften, ruller rundt flere gange og ender på en mark. Da redningsmandskabet fandt den 31-årige, var han bevidstløs, men han nåede at komme til sig selv, inden ambulancen kørte ham ind til Aalborg Universitetshospital. Manden er nu uden for livsfare. - Vi har en mistanke om, at han var påvirket af spiritus, og vi har taget en blodprøve, men det har endnu ikke været muligt at bekræfte mistanken, siger Per Jørgensen. Mandens bil er totalskadet og er blevet kørt til undersøgelse, så politiet kan finde ud af, om der var noget i vejen med køretøjet.

Opsummering:
En 31-årig mand fra Brovst er endt på hospitalet, efter han mandag aften mistede herredømmet over sin bil og kørte galt på en mark ved Brovst.